22. ΑΝΑΓΚ. ΝΟΜΟΣ υπ' αριθ. 252 της 9/17 Ιαν. 1968 (ΦΕΚ Α' 7) Περί της υπό της Εργατικής Εστίας προικοδοτήσεως των εργαζομένων Ελληνίδων, ιδρύσεως Παιδοκομικών Σταθμών, αγοράς εισιτηρίων θεατρικών παραστάσεων κ.λπ. Άρθρ.1-9.-(Κατηργήθησαν δια του άρθρ. 15 Νόμ. 678/1977, κατωτ. αριθ. 41). Παιδοκομικοί Σταθμοί Άρθρ.10.-Η Εργατική Εστία δύναται δι' αποφάσεως του Διοικητικού αυτής Συμβουλίου, εγκρινομένης υπό του Υπουργού Εργασίας, να ιδρύη και συντηρή εις προς τούτο μισθούμενα ή ιδιόκτητα, αγοραζόμενα ή ανεγειρόμενα υπ' αυτής, κατάλληλα κτίρια Παιδοκομικούς Σταθμούς, εις τους οποίους θα δύνανται να παραδίδωσι προς φύλαξιν και περιποίησιν οι εργαζόμενοι τα τέκνα των κατά τον χρόνον της εργασίας των ή εν περιπτώσει εκτάκτου ανάγκης. Τα αναγόμενα εις την λειτουργίαν των Σταθμών τούτων, το αναγκαίον δια ταύτην προσωπικόν, η εποπτεία και εν γένει η ρύθμισις παντός σχετικού ζητήματος καθορίζονται δια Β.Δ/των εκδιδομένων προτάσει των επί της Εργασίας και Κοινωνικής Προνοίας Υπουργών. Αγορά εισιτηρίων Άρθρ.11.-Η Εργατική Εστία δύναται να προβαίνη εις την αγοράν αναλόγου αριθμού εισιτηρίων δια τας δια το κοινόν οργανουμένας θεατρικάς παραστάσεις, κινηματογραφικάς προβολάς, συναυλίας, χορωδίας, λοιπάς καλλιτεχνικάς εκδηλώσεις και αθλητικούς αγώνας επί τω τέλει της δωρεάν διανομής εις τους εργαζομένους. Άρθρ.12.-Τα εισιτήρια ταύτα απαλλάσσονται του φόρου δημοσίων θεαμάτων και πάσης εν γένει επιβαρύνσεως, δέον δε να φέρωσιν εντύπως ή δια σφραγίδος προσήκον, καθοριζόμενον δι' αποφάσεως του Διοικητικού Συμβουλίου της Εργατικής Εστίας εγκρινομένης δι’ αποφάσεως του Υπουργού Εργασίας, διακριτικόν προς διευκόλυνσιν του ελέγχου. Άρθρ.13-Ο διαθέτων εις μη δικαιούμενον, ως και ο άνευ δικαιώματος χρησιμοποιών εισιτήριον εκ των υπό της Εργατικής Εστίας εις τους εργαζομένους διανεμομένων, τιμωρείται δια φυλακίσεως μέχρις 6 μηνών ή δια χρηματικής ποινής, εάν δεν συντρέχη περίπτωσις βαρυτέρας τιμωρήσεως κατ' άλλην διάταξιν. Άρθρ.14.-Η ισχύς του παρόντος, άρχεται από της δημοσιεύσεώς του εις την Εφημερίδα της Κυβερνήσεως. 